《游空同归投田家一宿》
清代·俞明震

檐树参差露晴光，炊烟缕缕低渡墙。乡村最好是春暮，家家饭渡松柴香。

晓鸦笑我脱拘繫，绕屋飞鸣解人意。渊渊自惜肝肠深，世味无端集垢腻。

煮茶烧笋邀客餐，怕闻父老谈辛酸。山茶一丛杂瓦砾，任他蚨蝶飞成团。

别有深情向平野，多谢农夫饲归马。合无人处看春光，相逢同是悠悠者。

昨宵梦逐孤云飞，山月不动光入帏。陶然自顾壁上影，夜气触境无町畦。

朝来满目悲生事，世乱先愁老将至。絮影萍根此一时，他年来认空同寺。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。